ai4bharat/Pralekha huggingface dataset:
நிலக்கரி அமைச்சகம்
அடுத்த ஆண்டிலிருந்து நிலக்கரி உற்பத்தியை நான்கு மில்லியன் டன்னிலிருந்து இருபது மில்லியன் டன்களாக உயர்த்த என்எல்சி இந்தியா நிறுவனம் முயற்சி
ஒடிசாவில் உள்ள என்எல்சி நிறுவனத்தின் இந்தாண்டு நிலக்கரி உற்பத்தி இதுவரை இரண்டு மில்லியன் டன்களைக் கடந்துள்ளது.
நடப்பாண்டில் நான்கு மில்லியன் டன் நிலக்கரி உற்பத்தி இலக்கிலிருந்து ஆண்டுக்கு ஆறு மில்லியன் டன்னாக உயர்த்த என்எல்சி இந்தியா நிறுவனம் நடவடிக்கை எடுத்துள்ளது. நிலக்கரியின் தேவை அதிகரித்ததைக் கருத்தில் கொண்டு தலபிரா நிலக்கரிச் சுரங்கத்திலிருந்து நிலக்கரி உற்பத்தியை நடப்பாண்டில் பத்து மில்லியன் டன்னிலிருந்து அடுத்த ஆண்டு முதல் இருபது மில்லியன் டன்னாக உயர்த்த என்எல்சி இந்தியா நிறுவனம் அனைத்து முயற்சிகளையும் எடுத்து வருகிறது.
உற்பத்தி செய்யப்படும் நிலக்கரி தூத்துக்குடியில் உள்ள என்எல்சி தமிழ்நாடு மின் நிறுவனத்துக்கு அனுப்பப்படுகிறது. இங்கு உற்பத்தி செய்யப்படும் மின்சாரம் தென்மாநிலங்களுக்கு அனுப்பப்படுகிறது. தமிழகத்துக்கு அதிக பங்காக நாற்பது சதவீதம் அளிக்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1763604
------
(Visitor Counter : 164
பிரதமர் அலுவலகம்
தெலுங்கு நடிகர் திரு. ஜெய பிரகாஷ் ரெட்டி மறைவுக்கு பிரதமர் இரங்கல்
தெலுங்கு நடிகர் திரு. ஜெய பிரகாஷ் ரெட்டி மறைவுக்கு பிரதமர் நரேந்திர மோடி இரங்கல் தெரிவித்துள்ளார். டிவிட்டரில் அவர் வெளியிட்ட பதிவில், ‘‘ஜெய பிரகாஷ் ரெட்டி, தனது தனிச்சிறப்பான நடிப்பால் அனைவரையும் கவர்ந்தார். அவரது நீண்டகால நடிப்பு தொழிலில், நினைவுகூறத்தக்க பல பாத்திரங்களில் அவர் நடித்துள்ளார். அவரது மறைவால் திரையுலகுக்கு மிகப் பெரிய இழப்பு ஏற்பட்டுள்ளது. அவரது குடும்பத்தினருக்கும், ரசிகர்களுக்கும் எனது இரங்கல்கள்.’’ என குறிப்பிட்டுள்ளார்.
ஆயுஷ்
கொல்கத்தா தேசிய ஹோமியோபதி மையத்தில் பெண்கள் விடுதி மற்றும் விளையாட்டு மைதானங்கள்: ஆயுஷ் அமைச்சர் தொடங்கி வைத்தார்
கொல்கத்தாவில் உள்ள தேசிய ஹோமியோபதி கழகத்தில், படிக்கும் மாணவிகளுக்கு விடுதி மற்றும் விளையாட்டு மைதானங்கள் ஆகியவற்றை மத்திய ஆயுஷ் அமைச்சர் திரு சர்பானந்தா சோனோவால் நேற்று தொடங்கி வைத்தார். இந்நிகழ்ச்சியில் இத்துறை இணையமைச்சர் டாக்டர் முன்ச்பாரா மகேந்திரபாய் கலுபாய் பங்கேற்றார்.
இந்நிகழ்ச்சியில் மத்திய அமைச்சர் திரு சர்பானந்தா சோனோவால் பேசியதாவது:
கொல்கத்தாவில் உள்ள தேசிய ஹோமியோபதி மையம் 1975ம் ஆண்டு தனது பயணத்தை தொடங்கி வளர்ந்து வருகிறது. சுகாதாரத்துறையில் இந்தியா தனது பெருமையை மீண்டும் பெற வேண்டும். ஆயுஷ் துறையானது இந்தியத் தாயின் மகுடத்தில் இடம் பெற வேண்டிய வைர கற்களில் ஒன்றாகும். உலகில் உள்ள அனைத்து தரப்பினருக்கும் சுகாதாரப் பாதையை காட்டும் ஆற்றல் ஆயுஸ் துறைக்கு உள்ளது.
ஹோமியோபதியின் தொட்டில் மேற்கு வங்கம். இங்குதான் ஹோமியோபதி வளர்க்கப்பட்டு பிரபலம் அடைந்தது. இதன் வளர்ச்சிக்கும் மற்றும் நமது பாரம்பரிய மருத்துவ முறைகளுக்கும் மத்திய அரசு அதிக முக்கியத்துவம் அளிக்கிறது.
இங்கு மாணவர்களுக்கும் ரூ.50 கோடி செலவில் புதிய விடுதி, புதிய ஆடிட்டோரியம் கட்ட அனுமதி அளிக்கப்பட்டுள்ளது. பயிற்சி டாக்டர்களுக்கு உதவித் தொகை வழங்கப்படும்.
ஹோமியோபதி ஆராய்ச்சிக்கு மத்திய கவுன்சிலை மத்திய அரசு ஏற்படுத்தியுள்ளது. இது நாடு முழுவதும் ஆராய்ச்சி பணிகளை மேற்கொள்ளும்.
இவ்வாறு மத்திய அமைச்சர் திரு சர்பானந்தா சோனோவால் பேசினார்.
மத்திய இணையமைச்சர் டாக்டர் முன்ச்பாரா மகேந்திரபாய் பேசுகையில், ‘‘ஹோமியோபதி மருத்துவத்துக்கு ஆதாரங்களை அறிவியல் சமூகம் கேட்கிறது. ஹோமியோபதி தனிநபருக்கு சிகிச்சை அளிக்கிறது. நோய்க்கு அல்ல. அதனால் நவீன அறிவியல் வகுத்துள்ள விதிகள் படி இது திறன்களை நிரூபிப்பது சிரமம். இந்த நிறுவனத்தில் படிக்கும் மாணவர்கள், ஹோமியோபதியை உலகத் தரத்துக்கு கொண்டு செல்ல வேண்டும்’’ என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1762035
பெட்ரோலியம் மற்றம் இயற்கை எரிவாயு அமைச்சகம்
பள்ளி மாணவர்கள், எண்ணெய் கிணற்றை பார்வையிட ஏற்பாடு செய்தது ஆயில் இந்தியா நிறுவனம்
விடுதலையின் அம்ரித் மகோத்ஸவ கொண்டாட்டத்தின் ஒரு பகுதியாக, அசாம் மாநிலம் துலியாஜனில் உள்ள, ஆயில் இந்தியா மேல்நிலைப் பள்ளி மாணவர்கள், துலியாஜனில் உள்ள எண்ணெய் கிணற்றை இன்று பார்வையிட ஏற்பாடு செய்யப்பட்டது.
சுமார் 80 மாணவர்கள், எண்ணெய் கிணற்றை பார்வையிட்டு, ஹைட்ரோ கார்பன் உற்பத்தி குறித்து கேட்டறிந்தனர்.
எண்ணெய் கிணற்றின் அமைப்பு மற்றும் செயல்பாடு, அதில் பொருத்தப்பட்டுள்ள சாதனங்கள் குறித்து மாணவர்களுக்கு ஆயில் இந்தியா நிறுவனத்தின் பொறியாளர்கள் விளக்கினர். குறைந்த அழுத்தம், அதிக அழுத்தம் உள்ள எண்ணெய் கிணறுகள் குறித்தும் மாணவர்களுக்கு விளக்கப்பட்டது.
எண்ணெய் உற்பத்தி, கச்சா எண்ணெய், இயற்கை எரிவாயு குறித்து மாணவர்கள் எழுப்பிய கேள்விகளுக்கும் விளக்கம் அளிக்கப்பட்டது.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 217.41கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 217.41 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.09 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 44,436 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.10 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.71 சதவீதமாக உள்ளது. கடந்த 24 மணி நேரத்தில் 5,719 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,39,90,414.
இந்தியாவில் கடந்த 24 மணி நேரத்தில் 4,912 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,03,888 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 89.33 கோடி  வாராந்திரத் தொற்று 1.69 சதவீதமாக உள்ளது. தினசரித் தொற்று விகிதம் 1.62 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1861877
நித்தி ஆயோக்
தேசிய பணமாக்கல் ஆதார வழிமுறைகளை அறிமுகப்படுத்தினார் நிதி அமைச்சர் திருமதி நிர்மலா சீதாராமன்
மத்திய அமைச்சகங்கள் மற்றும் பொதுத்துறை நிறுவனங்களின் ‘தேசிய பணமாக்கல் ஆதார வழிமுறைகளை ' மத்திய நிதி மற்றும் பெருநிறுவன விவகாரங்கள் அமைச்சர் திருமதி நிர்மலா சீதாராமன் இன்று அறிமுகப்படுத்தினார்.
2021-22 நிதிநிலை அறிக்கையின் கீழ் அறிவிக்கப்பட்ட ஆதார பணமாக்கலை அடிப்படையாகக் கொண்டு உள்கட்டமைப்பு அமைச்சகங்களுடன் கலந்தாலோசித்து இந்த வழிமுறைகளை நிதி ஆயோக் வடிவமைத்துள்ளது. 2022 நிதியாண்டு முதல் 2025 நிதியாண்டு வரையிலான நான்காண்டு காலத்தில் மத்திய அரசின் முக்கிய சொத்துக்கள் வாயிலான ஒட்டுமொத்த பணமாக்கல் திறன் ரூ. 6.0 லட்சம் கோடியாக இருக்கும் என்று தேசிய பணமாக்கல் ஆதார வழிமுறைகள் மதிப்பீடு செய்துள்ளது.
இந்த வழிமுறைகளை அறிமுகப்படுத்திப் பேசிய அமைச்சர் திருமதி நிர்மலா சீதாராமன், “இந்தியாவின் சாமானிய குடிமக்களுக்கு உயர்தரத்தில், அணுகக்கூடிய வகையில் உள்கட்டமைப்பு கிடைக்க வேண்டும் என்ற மேதகு பிரதமரின் தொலைநோக்குப் பார்வையால் பணமாக்கல் ஆதார திட்டம் வடிவம் பெற்றுள்ளது”, என்று கூறினார்.
உள்கட்டமைப்பு வளர்ச்சியை துரிதப்படுத்தவும், தனியார் முதலீடுகளை ஈர்ப்பதற்காகவும் தற்போதைய அரசு மேற்கொண்டுவரும் சீர்திருத்தங்கள் மற்றும் முன்முயற்சிகள் பற்றி திருமதி நிர்மலா சீதாராமன் எடுத்துரைத்தார். அதன்படி மாநிலங்களின் மூலதன செலவினங்களுக்கான நிதி உதவித் திட்டம், மாநில அரசின் கட்டுப்பாட்டில் உள்ள சொத்துக்களை பசுமை உள்கட்டமைப்புக்கு ஏதுவாக மறுசுழற்சி செய்ய மாநிலங்களுக்கு ஊக்கமளிக்கும்.
நிதி ஆயோக் மற்றும் நிதி அமைச்சகத்துடன் இணைந்து பணியாற்றி, தேசிய பணமாக்கல் ஆதார வழிமுறைகள் திட்டத்தின் கீழ் நிர்ணயிக்கப்பட்டுள்ள இலக்குகளை அடைய அனைத்து உள்கட்டமைப்பு அமைச்சகங்களின் செயலாளர்களும் உறுதியளித்தனர்.
http://www.niti.gov.in/national-monetisation-pipeline என்ற இணையதளத்தில் முழு அறிக்கையைக் காணலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748297
மனித வள மேம்பாட்டு அமைச்சகம்
நாடு முழுவதிலும் உள்ள ஆசிரியர்களிடம் காணொலி மூலம் மத்திய கல்வி அமைச்சர் உரையாடினார்
எதிர்வரும் போட்டித் தேர்வுகள் மற்றும் வாரிய தேர்வுகள் குறித்து நாடு முழுவதிலும் உள்ள ஆசிரியர்களிடம் காணொலி மூலம் மத்திய கல்வி அமைச்சர் திரு ரமேஷ் பொக்ரியால் 'நிஷாங்க்' உரையாடினார்.
கடவுளைவிட ஆசிரியர்கள்
முக்கியமானவர்கள் என்று குறிப்பிட்ட அமைச்சர், 'ஆச்சார்ய தேவோ பவ' என்பதை மனதில் கொண்டு ஆசிரியர்களை நாம் அனைவரும் மிகவும் மதிக்க வேண்டும் என்றார்.
ஆசிரியர்கள் எடுத்த முயற்சிகளின் காரணமாக இணையம் மூலமாக கல்வி கற்பிக்கும் திட்டம் நாடு முழுவதும் வெற்றியடைந்துள்ளது என்று அவர் கூறினார்.
கொரோனா குறித்த விழிப்புணர்வை மாணவர்கள் மத்தியிலும் சமுதாயத்திலும் ஏற்படுத்தியதற்காக ஆசிரியர்களுக்கு மத்திய கல்வி அமைச்சர் நன்றி கூறினார்.
தேர்வு தேதிகள் குறித்த கேள்வி ஒன்றுக்கு பதிலளித்த அமைச்சர், மாணவர்களின் நலன் கருதியே இந்த அரசு செயல்பட்டு வருவதாக கூறினார். 2021 தேர்வுகளுக்காக தேவையான நடவடிக்கைகளை சிபிஎஸ்ஈ எடுத்து வருவதாக அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1682738
-----
(Visitor Counter : 175
சமூக நிதி மற்றும் அதிகாரமளித்தல் அமைச்சகம்
ரூ.228.36 லட்சம் மதிப்பில் 3399 மாற்றுத் திறனாளிகளுக்கு இலவச உதவி உபகரணங்கள்
மத்திய சமூக நீதி மற்றும் அதிகாரமளித்தல் அமைச்சர் திரு தாவர்சந்த் கெலாட், அசாம் மாநிலத்தின் தர்ரங் நகரத்தில் மாற்றுத்திறனாளிகளுக்கு இலவச உதவி உபகரணப் பொருட்கள் வழங்கும் முகாமை காணொலி வாயிலாக இன்று தொடங்கி வைத்தார்.
நிகழ்ச்சியில் பேசிய அமைச்சர், மாற்றுத் திறனாளிகளுக்குத் தேவையான பல்வேறு வளர்ச்சித் திட்டங்களை செயல்படுத்துவதில் தமது அமைச்சகம் உறுதியுடன் செயல்படுவதாகத் தெரிவித்தார். மாற்றுத்திறனாளி மாணவர்கள் கல்வி பயின்று தன்னிறைவை அடையும் நோக்கத்துடன் பல்வேறு கல்வி உதவித்தொகை வழங்கும் திட்டங்கள் அறிமுகப்படுத்தப்பட்டிருப்பதாக அவர் தெரிவித்தார்.
ரூ.228.36 லட்சம் மதிப்பில் 3399 பயனாளிகளுக்கு 6482 உதவி உபகரண பொருட்கள் இந்த முகாமில் வழங்கப்பட்டன.
அசாம் மாநிலத்தின் சமூக நலத்துறை மற்றும் தர்ரங் மாவட்ட நிர்வாகத்துடன் இணைந்து மத்திய சமூக நீதி மற்றும் அதிகாரமளித்தல் அமைச்சகத்தின் கீழ் செயல்படும் மாற்றுத்திறனாளிகளுக்கு அதிகாரமளித்தல் துறையின் இந்திய செயற்கை மூட்டுக் கருவிகள் உற்பத்தி நிறுவனம் நிகழ்ச்சிக்கு ஏற்பாடு செய்திருந்தது. கொவிட் நடத்தைமுறைகளைப் பின்பற்றி இந்த முகாம் நடைபெற்றது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1679705
பிரதமர் அலுவலகம்
வடகிழக்கு மாநிலங்களின் வளர்ச்சித் தேவைகளை நிறைவேற்ற நாங்கள் முழு வீரியத்துடன் தொடர்ந்து பணியாற்றுவோம்
வடகிழக்கு மாநிலங்களின் வளர்ச்சித் தேவைகளை நிறைவேற்ற நாங்கள் முழு வீரியத்துடன் தொடர்ந்து பணியாற்ற உறுதிபூண்டுள்ளதாக பிரதமர் திரு.நரேந்திர மோடி தெரிவித்துள்ளார்.
வடகிழக்கு மாநிலங்களுடனான பிரதமரின் தொடர்பு மற்றும் பங்களிப்புக் குறித்து ட்விட்டர் பதிவில் விவரித்துள்ள அசாம் முதலமைச்சர் திரு.ஹிமந்த பிஸ்வா சர்மாவுக்கு ட்விட்டரில் திரு.மோடி கூறியிருப்பதாவது;
“வடகிழக்கு மாநிலங்களின் வளர்ச்சித் தேவைகளை நிறைவேற்ற நாங்கள் முழு வீரியத்துடன் தொடர்ந்து பணியாற்றுவோம்”.
இந்திய அரசின் முதன்மை அறிவியல் ஆலோசகரின் அலுவலகம்
பெண் சாதனையாளர்கள் குறித்த புத்தகத்தை இந்திய அரசின் முதன்மை அறிவியல் ஆலோசகரும், இங்கிலாந்து தூதரும் வெளியீடு
இந்திய அரசின் முதன்மை அறிவியல் ஆலோசகர் பேராசிரியர் அஜய் சூட் மற்றும் இந்தியாவிற்கான இங்கிலாந்து நாட்டு தூதர் திரு அலெக்ஸ் எல்லீஸ் ஆகியோர் திருமிகு எல்சா மேரி டி சில்வா, திருமிகு சுப்ரீத் கே. சிங் ஆகியோர் எழுதிய ஷீ இஸ்- விமன் இன் ஸ்டீம்  புத்தகத்தை செப்டம்பர் 21-ஆம் தேதி வெளியிட்டனர்.
இந்தியாவின் 75-வது சுதந்திர ஆண்டைக் குறிக்கும் மற்றும் ஸ்டீம் என்று அழைக்கப்படும் அறிவியல், தொழில்நுட்பம், பொறியியல், கலை மற்றும் கணிதம் ஆகிய துறைகளில் பாலினம், தலைமைப் பண்பு மற்றும் நிலையான வளர்ச்சியைக் கொண்டாடும் வகையில் இந்தத் துறைகளில் சிறந்து விளங்கும் 75 பெண்களை இப்புத்தகம் கௌரவிக்கிறது. இது போன்ற துறைகளில் பணிபுரிய விரும்பும் ஒவ்வொரு பெண்ணுக்கும் முன்னுதாரணமாகத் திகழும் பெண்களின் துணிச்சல், நம்பிக்கை, அர்ப்பணிப்பு, தனிநபர் மற்றும் தொழில் சார்ந்த பிரச்சினைகளை இந்தப் புத்தகம் விரிவாக விவரிக்கிறது.
இந்திய அரசின் முதன்மை அறிவியல் ஆலோசகர் அலுவலகம், இந்திய தொழில்வர்த்தக சபைகளின் கூட்டமைப்பான ஃபிக்கியின் மகளிர் பிரிவு, இந்தியாவிற்கான இங்கிலாந்து தூதரகத்தின் ஆதரவோடு உருவாக்கப்பட்டுள்ள இந்த புத்தகத்தில் இடம்பெற்றிருக்கும் கியூ.ஆர் கோடை ஸ்கேன் செய்வதன் வாயிலாக சாதனையாளர்களின் காணொலிகளையும் காண முடியும்.
“இந்த ஆண்டு நடைபெற்ற தில்லி இந்திய தொழில்நுட்பக் கழகத்தின் வைர விழா கொண்டாட்டங்களில் உரையாற்றிய இந்திய குடியரசுத் தலைவர், நாட்டை தன்னிறைவு ஆக்குவதில் இந்தியாவின் இளம் பெண்களின் பங்களிப்பு மிகவும் முக்கியமானதாக இருக்கும் என்று குறிப்பிட்டார். இதனைக் கருத்தில் கொண்டு தான் பல்வேறு கொள்கைகள் மூலம், அறிவியல், தொழில்நுட்பம், புதிய கண்டுபிடிப்புகள் சூழலுக்குள் சமமான மற்றும் உள்ளடக்கிய நிறுவனமயமாக்கலுக்கும், முக்கியத்துவத்திற்கும் அரசு புதிய உத்வேகத்தை அளிக்கிறது. இதில் ஒன்றுதான் 5-வது அறிவியல், தொழில்நுட்பம் மற்றும் புதிய கண்டுபிடிப்புகள் கொள்கை”, என்று பேராசிரியர் அஜய் சூட் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1861371
குடியரசுத் துணைத் தலைவர் செயலகம்
தீவுகளைக் காப்பாற்றும் வகையில், உலக வெப்பநிலை அளவைக் குறைக்க உலகம் முழுவதும் உறுதியான முயற்சிகள் அவசியம்; குடியரசு துணைத்தலைவர்
சிறு தீவுகளின் கம்பீரமான அழகை நிலைக்கச் செய்யவும், தீவுகளின் வீடுகள் காப்பாற்றப்படவும், உலக வெப்ப நிலையை ஒரு அளவுக்குள் கொண்டு வர, அனைத்து நாடுகளும் ஒருங்கிணைந்த முயற்சிகளை மேற்கொள்ள வேண்டும் என்று குடியரசு துணைத்தலைவர் திரு. எம்.வெங்கையா நாயுடு வலியுறுத்தியுள்ளார்.
லட்சத்தீவுகளில் தமது இரண்டு நாள் பயணத்தை நிறைவு செய்த குடியரசு துணைத்தலைவர், தமது பயண அனுபவத்தை முகநூலில் எழுதியுள்ளார். லட்சத்தீவுகள் இந்தியாவின் ரகசியம் என்று கூறியுள்ள அவர், நீலமும், பச்சை வண்ணமும் கலந்த கடல் நீர், நீண்டு வளர்ந்த பனை மரங்கள், வெள்ளை நிற மணல், அடர்ந்த நீலவானம் ஆகியவற்றால் சூழப்பட்ட மகிழ்ச்சிகரமான தீவு என வர்ணித்துள்ளார்.
பருவநிலை மாற்றம், புவி வெப்பமயமாதல் ஆகியவற்றால் சிறு தீவுகளுக்கு ஏற்படும் பாதிப்பு குறித்து கவலை வெளியிட்டுள்ள குடியரசு துணைத்தலைவர், மிகக்குறைந்த அளவு உமிழ்வை வெளியிடும் சிறு தீவுகள், அதிக அளவில் பாதிப்புக்குள்ளாவது நியாயமற்றது எனக் குறிப்பிட்டுள்ளார். கடல் மட்டம் அதிகரிப்பு, புயல்கள், வெள்ளம், கடலரிப்பு போன்றவை உலகில் உள்ள பல்வேறு தீவுகளுக்கு பெரும் அச்சுறுத்தலாக உள்ளது என்று அவர் கூறியுள்ளார்.
சுற்றுலாவை மேம்படுத்தி, கடலோரச் சூழலைப் பாதுகாக்க உறுதியான முயற்சிகளை மேற்கொண்டு வரும் லட்சத்தீவு நிர்வாகத்தைப் பாராட்டிய குடியரசு துணைத்தலைவர், இந்த அணுகுமுறையை இதர சுற்றுலா தலங்கள் பின்பற்ற வேண்டும் என்று வலியுறுத்தியுள்ளார். தீவுகளை தூய்மையாக வைத்திருப்பதில் பங்காற்றும் லட்சத்தீவு மக்களை அவர் பாராட்டியுள்ளார்.
லட்சத்தீவு பிராந்தியத்தில், மீன் உற்பத்தி தொடர்ந்து அதிகரித்து வருவதைக் குறிப்பிட்டுள்ள குடியரசு துணைத்தலைவர், தீவு நிர்வாகம் இந்த விஷயத்தில் எடுத்து வரும் முயற்சிகளைப் புகழ்ந்துள்ளார். மீன் வளத்துறைக்கு ஊக்கமளிக்க நமது விஞ்ஞானிகளும், ஆராய்ச்சியாளர்களும் பங்களிக்க வேண்டும் என்று அவர் கேட்டுக் கொண்டுள்ளார்.
இந்தியாவின் இயற்கை பன்மைத்தன்மை குறித்து குறிப்பிட்டுள்ள குடியரசு துணைத்தலைவர், ‘’ சுற்றுலா என்று வரும்போது இந்தியா சிறந்தவற்றை கொண்டுள்ளது என்பதை நாம் மறுக்க முடியாது. வலிமையான இமயமலை, ராஜஸ்தானின் கட்டட விநோதம், இமாச்சலப் பிரதேசத்தின் பளிங்கு போன்ற தெளிந்த நீர் கொண்ட ஏரிகள், உத்தராகண்டின் ஆன்மீக வழிகள், வியப்பூட்டும் கோவாவின் கடற்கரை, கேரளாவின் அமைதியான உப்பங்கழிகள், மத்தியப்பிரதேசத்தின் வனவிலங்கு சரணாலயங்கள், வடகிழக்கின் இதயத்தைக் கொள்ளை கொள்ளும் இயற்கைக் காட்சிகள், தேயிலை தோட்டங்கள், கட்சின் ரான் அழகு’’ என பட்டியலிட்டுள்ளார். இந்தியாவில் ஒவ்வொருவரும் பயணம் செய்து, நமது தாய்நாட்டின் அழகிய அம்சங்களை அனுபவிக்குமாறு குடியரசு துணைத்தலைவர் வலியுறுத்தியுள்ளார். அதே சமயம், சுற்றுச்சூழலுக்கு பாதிப்பு இல்லாதவாறு பயணம் அமைய வேண்டும் என்பதை நினைவில் கொள்ளுமாறு அவர் கேட்டுக் கொண்டுள்ளார்.
பிரதமர் அலுவலகம்
நாகாலாந்தில் உள்ள வான்சோய் கிராம மக்களுக்கு பிரதமர் பாராட்டு
முற்போக்கான பாலின சமத்துவக் கொள்கைகளை ஏற்றுக்கொண்டதற்காக நாகாலாந்தில் உள்ள வான்சோய் கிராம மக்களுக்கு பிரதமர் திரு நரேந்திர மோடி பாராட்டு தெரிவித்துள்ளார்.
ராஜ்யசபா உறுப்பினர் திருமதி. பாங்கினோன் கொன்யாக்  வான்சோயின் பெண்கள் இதுவரை தங்களுக்கு அனுமதி இல்லாத அவர்களின் பாரம்பரிய கல்விக்கூடமான மோருங்கிற்குள் நுழைந்து இசைக்கருவிகளை வாசித்தனர் என்று தெரிவித்துள்ளார்.
இந்த ட்வீட்டுக்கு பதிலளித்த பிரதமர், “மிக முக்கியமான நடவடிக்கை, இது பெண்களின் கண்ணியம் மற்றும் அதிகாரமளிப்புக்கு ஊக்கமளிக்கும். வான்சோய் கிராம மக்களுக்கு பாராட்டுக்கள்” என்று கூறியுள்ளார்."
புவி அறிவியல் அமைச்சகம்
காக்கிநாடாவுக்கு அருகே வடக்கு ஆந்திரப் பிரதேச கடற்கரையை ஆழ்ந்த காற்றழுத்த தாழ்வு மண்டலம் கடந்தது
இந்திய வானிலைத் துறையின் புயல் எச்சரிக்கை பிரிவு அளித்துள்ள தகவல்கள் வருமாறு:
மேற்கு மத்திய வங்காள விரிகுடாவில் மையம் கொண்டிருந்த குறைந்த காற்றழுத்த தாழ்வு பகுதி மணிக்கு பதினேழு கிலோமீட்டர் என்ற வேகத்தில் நகர்ந்து இன்று காலை 5.30 மணி அளவில் விசாகப்பட்டினத்தில் இருந்து 120 கிலோ மீட்டர் தொலைவில் தெற்கு தென்மேற்கிலும், காக்கிநாடாவுக்கு அருகிலும்  இருந்தது.
சமீபத்திய தகவல்களின் படி, காக்கிநாடாவுக்கு அருகே வடக்கு ஆந்திரப் பிரதேச கடற்கரையை இன்று காலை 6.30 மணியில் இருந்து 7.30 மணிக்குள் காற்றழுத்த தாழ்வு மண்டலம் கடந்தது. அப்போது மணிக்கு 55 முதல் 65 கிலோ மீட்டர் வேகத்தில் காற்று வீசியது.
மசூலிப்பட்டினம், விசாகப்பட்டினம் மற்றும் கோபால்பூர் ஆகிய இடங்களில் உள்ள டாப்ளர் வானிலை கண்காணிப்பு கருவிகளின் மூலம் இந்த காற்றழுத்த தாழ்வு மண்டலம் தொடர்ந்து கண்காணிக்கப்பட்டு வந்தது.
மேற்கு மத்திய மற்றும் அதை ஒட்டிய வட மேற்கு வங்காள விரிகுடா, தென் மேற்கு வங்காள விரிகுடா, மற்றும் ஒடிசா, ஆந்திரப் பிரதேசம், தமிழ்நாடு மற்றும் புதுச்சேரியின் கரையோர பகுதிகளில் பலத்த காற்று வீசக்கூடும் என்று எதிர்பார்க்கப்படுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1663893
சுகாதாரம் மற்றும் குடும்ப நலத்துறை அமைச்சகம்
நாட்டில் கொரோனா தொற்றுக்கு சிகிச்சை பெறுவோரின் எண்ணிக்கை 2.5 இலட்சத்திற்கும் குறைவாக பதிவு
இந்தியாவில் கொரோனா நோய் தொற்றால் பாதிக்கப்பட்டோரின் எண்ணிக்கை 2.5 இலட்சத்திற்கும் குறைவாக 2,47,220 ஆக பதிவாகியுள்ளது. இது மொத்த பாதிப்பில் 2.39 சதவீதமாகும். 29 மாநிலங்கள்/ யூனியன் பிரதேசங்களில் 10,000-க்கும் குறைவானோர் சிகிச்சை பெற்று வருகின்றனர்.
கடந்த 37 நாட்களாக புதிய தொற்றுக்களை விட குணமடைவோரின் எண்ணிக்கை தொடர்ந்து அதிகரித்து வருகிறது. கடந்த 24 மணி நேரத்தில் 18,177 பேர் கொரோனாவால் பாதிக்கப்பட்ட நிலையில், 20,923 பேர் புதிதாக குணமடைந்தனர்.
நாட்டில் மொத்தம் 99,27,310 பேர்  குணமடைந்துள்ளனர். குணமடைந்தோர் மற்றும் சிகிச்சை பெறுவோர் ஆகியோருக்கான இடைவெளி தொடர்ந்து அதிகரித்து 96,80,090 ஆக பதிவாகியுள்ளது.
புதிதாக குணமடைந்தவர்களில் 78.10 சதவீதத்தினர் 10 மாநிலங்கள்/ யூனியன் பிரதேசங்களை மட்டுமே சேர்ந்தவர்கள். அதிகபட்சமாக கேரளாவில் 4985 பேரும், மகாராஷ்டிராவில் 2110 பேரும், சத்தீஸ்கரில் 1963 பேரும் குணமடைந்துள்ளனர்.
81.81 சதவீத புதிய தொற்றுக்கள் 10 மாநிலங்கள்/ யூனியன் பிரதேசங்களில் மட்டுமே பதிவாகியுள்ளது. கேரளாவில் 5328 பேரும், அதைத்தொடர்ந்து மகாராஷ்டிராவில் 3218 பேரும், சத்தீஸ்கரில் 1147 பேரும் தொற்றுக்கு ஆளாகியுள்ளனர்.
கடந்த 24 மணிநேரத்தில் 217 பேர் உயிரிழந்துள்ளனர். இவர்களில் 69.59 சதவீதத்தினர் 10 மாநிலங்கள்/ யூனியன் பிரதேசங்களை மட்டுமே சேர்ந்தவர்கள். மகாராஷ்டிராவில் 51 பேரும், மேற்கு வங்காளத்தில் 28 பேரும், கேரளாவில் 21 பேரும் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1685736
------
(
மத்திய அமைச்சரவை
சாலைப்போக்குவரத்து மற்றும் நெடுஞ்சாலை அமைச்சகத்தின் குரூப் ஏ மத்திய பொறியியல் சேவை  பணிப் பிரிவை மறுஆய்வு செய்ய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மத்திய சாலைப் போக்குவரத்து மற்றும் நெடுஞ்சாலை அமைச்சகத்தின் மத்திய பொறியியல் சேவை  பணிப் பிரிவை மறுஆய்வு செய்ய  ஒப்புதல் அளிக்கப்பட்டது. இந்தத் திட்டம், உடனடியாக அமல்படுத்தப்படும்.
சி.இ.எஸ்.  பணிப் பிரிவு அளவு, கீழ்க்கண்டவாறு மாற்றியமைக்கப்படுகிறது:-
 சி.இ.எஸ்.  பிரிவில் பணியிடங்களின் எண்ணிக்கை கீழ்க்கண்டவாறு அதிகரிக்கப்படுகிறது:
 ஹெச்.ஏ.ஜி. நிலை – 02
 எஸ்.ஏ.ஜி. நிலை - 05
 ஜே.டி.எஸ். நிலை - 36
 எஸ்டிஎஸ் நிலையில் உள்ள பணியிடங்களின் எண்ணிக்கை 28-ஆக குறைக்கப்படுகிறது.
 வேறு இடங்களுக்கு மாற்றும்  நோக்கத்தில் தொடக்க நிலையில்  சிறப்பு இருப்பாக 86 பணியிடங்களுக்கு தேர்வுசெய்யும்போது, தொடக்க நிலையில் காலியாகும் வழக்கமான பணியிடங்களைவிட கூடுதலாக தேர்வுசெய்யப்பட வேண்டும்.
மத்திய பொறியியல் சேவை  பணிப் பிரிவு, 1959-ம் ஆண்டில் அமைக்கப்பட்டது. குழு ஏ தொழில்நுட்பப் பணிகளுக்கான முதலாவது ஒதுக்கீடு 189-ஆக 1976-ம் ஆண்டில் நிர்ணயிக்கப்பட்டது. இந்த சேவையில், கடைசியாக பணிப்பிரிவு மறுஆய்வுப் பணிகள், 1987-ம் ஆண்டில் மேற்கொள்ளப்பட்டது.
இயந்திரவியல் பணிப் பிரிவில் காலியாகும் பணியிடங்கள், சிவில் என்ஜினியர்களைக் கொண்டு நிரப்பப்படும். இதற்காக இயந்திரவியல் பிரிவை சிவில் பணிப்பிரிவுடன் படிப்படியாக இணைக்க நடவடிக்கை எடுக்கப்படும். இதன்மூலம், தற்போதைய பதவிநிலையில், எந்த மாற்றமும் ஏற்படாது.
இந்த பணிப்பிரிவு மறுஆய்வுத் திட்டத்தால், ஆண்டுக்கு கூடுதலாக ரூ.1.8 கோடி செலவு பிடிக்கும். வேறு இடங்களுக்கு மாற்றுவதற்காக சிறப்பு இருப்பாக பணியாளர்களை தேர்வுசெய்வதால், கூடுதல் செலவு எதுவும் பிடிக்காது.
பிரதமர் அலுவலகம்
விஜய் தினத்தை முன்னிட்டு 1971 போரில் பங்கேற்று போரிட்ட படைவீரர்களுக்கு பிரதமர் வணக்கம்
(1971 பங்கேற்று போரிட்ட படைவீர்ர்களுக்கு பிரதமர் திரு. நரேந்திர மோடி விஜய் தினத்தை முன்னிட்டு வணக்கம் செலுத்தினார்.
“விஜய் தினத்தை முன்னிட்டு 1971 போரில் நம் நாட்டை தீரத்துடன் காப்பாற்ற துணிச்சலுடன் போரிட்ட அனைவருக்கும் நாம் வணக்கம் செலுத்துவோம். அவர்களது வீரச்செயல் மற்றும் சேவை குறித்து ஒவ்வொரு இந்தியனும் பெருமை கொள்கிறான்” என்று பிரதமர் குறிப்பிட்டுள்ளார்.
சிறப்பு சேவைகள் மற்றும் கட்டுரைகள்
ரூ. 29.40 லட்சம் மதிப்பிலான சிகரெட், தங்கம், வெளிநாட்டு கரன்சிகளை சென்னை சுங்கத்துறையினர் பறிமுதல் செய்தனர்
துபாயில் இருந்து நவம்பர் 29-ந் தேதி சென்னை வந்த 41 வயது பயணியை சென்னை சுங்கத்துறையினர் இடைமறித்து சோதனையிட்டனர். இந்த சோதனையில் 35 சிகரெட் பெட்டிகள், 450 கிராம் தங்கம் ஆகியவை மறைத்து எடுத்துவரப்பட்டது தெரியவந்தது. இவற்றின் மதிப்பு ரூ.21,18,600 ஆகும். இவை பறிமுதல் செய்யப்பட்டன.
மற்றொரு நிகழ்வில் துபாய்க்கு செல்லவிருந்த 25 வயது பயணியை சுங்கத்துறை அதிகாரிகள் சோதனையிட்டதில் ரூ.8,22,000 மதிப்பிலான வெளிநாட்டு கரன்சி நோட்டுகள் கண்டுபிடிக்கப்பட்டன. இந்த வெளிநாட்டு கரன்சி நோட்டுகளை உள்ளாடையில் மறைத்து அவர் எடுத்து சென்றது கண்டுபிடிக்கப்பட்டது.
இதனை பறிமுதல் செய்த அதிகாரிகள் தொடர்ந்து விசாரணை நடத்தி வருவதாக சென்னை சர்வதேச விமான நிலைய முதன்மை சுங்கத்துறை ஆணையர் எம்.மேத்யூ ஜான்சன் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
மத்திய அமைச்சரவை
மத்திய அரசு ஊழியர்களுக்கு அகவிலைப்படியை உயர்த்த அமைச்சரவை ஒப்புதல்
மத்திய அரசு ஊழியர்களுக்கு அகவிலைப்படியையும், ஓய்வூதியர்களுக்கு அகவிலை நிவாரணத்தையும் உயர்த்தி வழங்க பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இதைத் தொடர்ந்து, 2021 ஜூலை 1 முதல் அடிப்படை ஊதியம்/ஓய்வூதியத்தில் 17 சதவீதமாக இருக்கும் அகவிலைப்படி 28 சதவீதமாக, அதாவது 11 சதவீதம், உயர்த்தி வழங்கப்படும்.
கொவிட்-19 பெருந்தொற்றால் ஏற்பட்ட வரலாறு காணாத சூழ்நிலையின் காரணமாக, 01.01.2020, 01.07.2020 மற்றும் 01.01.2021 ஆகிய தேதிகளில் இருந்து நிலுவையில் உள்ள மத்திய அரசு ஊழியர்களுக்கான அகவிலைப்படியும், ஓய்வூதியர்களுக்கான அகவிலை நிவாரணமும் நிறுத்தி வைக்கப்பட்டிருந்தது.
தற்போது, 2021 ஜூலை 1 முதல் அடிப்படை ஊதியம்/ஓய்வூதியத்தில் 17 சதவீதமாக இருக்கும் அகவிலைப்படி 28 சதவீதமாக, அதாவது 11 சதவீதம், உயர்த்தி வழங்க அரசு முடிவு செய்துள்ளது. 01.01.2020, 01.07.2020 மற்றும் 01.01.2021 மூலம் உருவாகியுள்ள கூடுதல் தவணைகளை இந்த உயர்வு பிரதிபலிக்கிறது. 2021 ஜனவரி 1 முதல் 2021 ஜூன் 30 வரையிலான காலகட்டத்திற்கான அகவிலைப்படி மற்றும் அகவிலை நிவாரணம் 17 சதவீதமாக இருக்கும்.
குடியரசுத் தலைவர் செயலகம்
குடியரசுத் தலைவரிடம் 6 நாடுகளின் தூதர்கள் நியமனப் பத்திரங்களை சமர்ப்பித்தனர்
வெனிசூலா, கொலம்பியா, அல்ஜீரியா, பிரேசில், ஆஸ்திரேலியா, நெதர்லாந்து ஆகிய நாடுகளின் தூதர்கள்/ ஹை கமிஷனரிடமிருந்து குடியரசுத் தலைவர் திருமதி திரௌபதி முர்மு இன்று  நடைபெற்ற நிகழ்வில் நியமனப் பத்திரங்களைப் பெற்றுக் கொண்டார். தங்களின் நியமனப் பத்திரங்களை சமர்ப்பித்தவர்கள்:
1. மேதகு திருமதி கபயா ரோட்ரிக்ஸ் கோன்சலஸ், வெனிசுலா பொலிவேரியன் குடியரசின் தூதர்
2. மேதகு விக்டர் ஹியூகோ எச்செவெரி ஜராமிலோ, கொலம்பியா குடியரசின் தூதர்
3. மேதகு அலி அச்சூய், அல்ஜீரியா மக்கள் ஜனநாயகக் குடியரசின் தூதர்
4. மேதகு கென்னத் ஃபெலிக்ஸ் ஹசின்ஸ்கி டா நோப்ரேகா, பிரேசில் கூட்டாட்சிக் குடியரசின் தூதர்
5. மேதகு பிலிப் கிரீன், ஆஸ்திரேலிய ஹை கமிஷனர்
6. மேதகு திருமதி மேரி லூயிசா ஜெரார்ட்ஸ், நெதர்லாந்து தூதர்
சிறப்பு சேவைகள் மற்றும் கட்டுரைகள்
புதுவைப் பல்கலைக்கழகத்தின் 29 வது பட்டமளிப்பு விழா பிப்ரவரி28 அன்று நடைபெறவுள்ளது
புதுவைப் பல்கலைக்கழகத்தின் 29 வது பட்டமளிப்பு விழா 2023 பிப்ரவரி 28 செவ்வாய் அன்று ஜவஹர்லால் நேரு அரங்கம், டாக்டர் பி ஆர் அம்பேத்கர் நிர்வாக கட்டிடத்தில் நடைபெறவுள்ளது.
இந்தியாவின் துணைக் குடியரசுத் தலைவர் திரு. ஜெக்தீப் தன்கர் சிறப்பு விருந்தினராகக் கலந்துகொண்டு மாணவர்களுக்கு பட்டங்களை வழங்கியும், பட்டமளிப்பு உரையை நிகழ்த்தவும் மற்றும் நான்கு புதிய கல்விக் கட்டடங்களை திறந்து வைக்கவும் இசைந்துள்ளார்.
இந்த 29 வது பட்டமளிப்பு விழாவின் போது, 21,208 புதுவை பல்கலைக்கழக மற்றும் இணைப்புக் கல்லூரி மாணவர்களும் மற்றும் 10,649 தொலைதூர கல்வி மாணவர்களும் என மொத்தம் 31,857 மாணவர்கள் பட்டங்களை பெறவுள்ளனர் அதில் 242 ஆராய்ச்சி மாணவர்களும், பல்வேறு PG/UG பட்ட பிரிவுகளில் முதலிடம் பிடித்து தங்கப் பதக்கங்கள் பெறவுள்ள 187 மாணவர்களும் அடங்குவார்கள் என்பது குறிப்பிடத்தக்கது.
29 வது பட்டமளிப்பு விழாவிற்கு தேவையான அனைத்து ஏற்பாடுகளையும் பல்கலைக்கழகம் செய்து வருகிறது என அப்பல்கலைக் கழகம் வெளியிட்டுள்ள செய்திக் குறிப்புத் தெரிவிக்கிறது.